Papersnake/gushiwen huggingface dataset:
次黄山中首尾吟
杨公远（宋代）

双井源流绰有声，襟期一片玉壶清。
吟成物外风骚句，付与人间月旦评。
随柳问花知雅兴，论心握手见交情。
英雄标致真难敌，双井源流绰有声。
金丹诗四十八首 其一
张继先（宋代）

金鼎玄珠夜半功，纷纷五彩满房中。只为日月交加合，却被龟蛇取次攻。

乍见容仪方恍惚，久看相貌即朦胧。慇勤为报阳人道，此个真空不是空。
雪晴至後园
陆游（宋代）

病扶藤杖觅残梅，牢落情怀怕酒杯。
约束园丁勤洒扫，迎年作意待春来。
州学贵中庭上作
欧阳澈（宋代）

漠漠阴凝水墨天，雨丝成阵拂窗前。千层叠巘笼轻霭，一带澄窗锁淡烟。

归思似云空散乱，名踪如系尚留连。当时错笑悲风赋，今日閒愁顿黯然。
蜡屐亭
陈樵（元代）

七贤老死独南奔，袖有江亭堕泪痕。函夏尽为新土宇，醉乡不失旧乾坤。

金貂曾入丹阳市，蜡屐应归白下门。惆怅黄门墓前柏，不禁三度见风尘。
登泰直 其三
张坦（清代）

东上日观峰，遐瞩天与平。东海直衣带，何有飞涛惊。

隐约桃都直，身如浮云轻。桃树手可接，如闻天鸡鸣。

万籁为之伏，九垓尽一声。须臾动天地，水光彻蓬瀛。

回首望旧乡，高呼卫叔卿。
蚕室
杨修（唐代）

摘茧抽丝女在机，茅檐苇箔旧堂扉。
年年桑柘如云绿，翻织谁家锦地衣。
奉和滁州九咏九首并序 其六 庶子泉
曾巩（宋代）

琅琊石泉清照人，里无泥沙表无尘。风翻日炙夏潦尽，古练一匹常奫沦。
张嘉祐
苏辙（宋代）

道人何为者，阳狂时放昔。
宝塔昔所构，铁券今尚存。
〈此张所昔，其余都不可晓。
〉漫浪难究悉，孰知彼根源。
草庵劣容膝，俯仰拳肩跟。
无食辄行乞，一饱常闭门。
尔来二十年，未尝变寒温。
嗟哉岂徒然，此意未易昔。
偶来一笑喜，但巩笑我昏。
峡山寺 其一
朱次琦（清代）

北水夺寒峡，回回千里来。溯流三折入，凿翠一门开。

阮径芜随没，禺祠筠可材。添衣夜多警，猿噭有余哀。
与漱芳孝谅两妹夜话
庄湘泽（清代）

冻云笼月月笼霜，冷逼镫魂暗吐光。玉漏滴残寒夜永，围炉且莫话沧桑。
龙图阁待制知亳州事傅公挽词四首 其一
程俱（宋代）

北地休奇绩，东闽出隽儒。文明知世异，才德应时须。

台阁咨纯正，朝廷重楷模。九原如可作，素业上唐虞。
赠吴真人
赵孟頫（元代）

上清真人天上来，云收雾敛天门开。手持玺书归故里，琼琚玉佩相追陪。

堂上老仙千岁寿，喜儿归来酌春酒。帝命建尔于上公，老仙拜前儿拜后。

古来子贵父母荣，今见恩荣萃一门。紫衣玉带照华发，金冠瑶简明朝暾。

人间五福谁能备，岁晚寒香满天地。真人妙行我所知，曾是玉皇香案吏。
梁父吟
孙蕡（明代）

江水何深深，青枫映云林。
衡门一杯酒，抱膝《梁父吟》。
君不见夷吾奋袂投南冠，故人荐引登君门。
扬眉吐论下荆楚，九合冠裳朝至尊。
又不见乐生徒步从西来，燕昭一拥帚，调笑黄金台。
辕门一日建旌节，七十齐城生暮埃。
古来英俊人，所遇皆有立。
袖有骊龙珠，能令鬼神泣。
而我独何为，幽宫冻蛟蛰。
荒萝绕屋秋雨凉，山鬼吹灯冷光湿。
几欲乘云朝太清，芙蓉缥缈白玉京。
天田角井散飞雾，阿香布鼓琅榼鸣。
星辰可望不可即，手把琅玕空复情。
为臣自古良独难，我更怀之摧肺肝。
田强古冶三猛士，昔者虎视青齐间。
误罹相国二桃计，恨血今为春草斑。
白头勋旧且如此，何况新知无靦颜。
《梁父吟》，声正苦。
日落未落天星黄，西园灌木秋楚楚。
青青千里草如雾，兀兀当涂高踞虎。
长陵百尺空嵯峨，夜半山精泣风雨。
世无女娲五色石，天柱欲倩何人补？荆州水碧岷峨青，思
美王孙渺何许。
《梁父吟》，声苦伤。
歌阑玉壶缺，白发千丈长。
起坐击长剑，仰天悲流光。
西归白日为谁晚，东流之水何泱泱。
青冥黄鹄倘垂翅，我亦凌风随尔翔。
和叠山先生韵
魏天应（宋代）

先生心事炳丹青，顾影何曾愧独行。
商岭芝能如橘隐，首阳粟不似薇清。
纲常正要身扶植，出处端为世重轻。
安有寒泉来会宿，参同极论到天明。
梅花
杨平洲（宋代）

支颐半睡月明中，仿佛仙人薄雾笼。
唤起梦魂帘幙悄，天香自到不因风。
送张都尉东归
岑参（唐代）

白羽绿弓弦，年年只在边。
还家剑锋尽，出塞马蹄穿。
逐虏西逾海，平胡北到天。
封侯应不远，燕颔岂徒然。
移植官梅已着数花得四绝句 其二
周紫芝（宋代）

六尺墙边满树霜，分明不是世间香。黎郎可笑无风味，要把渠侬聘海棠。
永遇乐（用前韵呈张仲宗、苏粹中）
李弥逊（宋代）

五十劳生，紫髯霜换，白日驹过。闭户推愁，缘崖避俗，壁角团蒲坐。提壶人至，竹根同卧，醉帽尽从欹堕。梦惊回，满身疏影，露滴月斜云破。

无人自酌，有邀皆去，我笑两翁多可。忍冻吟诗，典衣沽酒，二子应嗤我。两忘一笑，调同今古，谁道郢歌无和。后之人，犹今视昔，有能继么。
感秋
陆游（宋代）

会稽八月秋始凉，梧桐叶落覆井床，月明缟树遶惊鹊，露下湿草啼寒螿。
丈夫行年过六十，日月虽短志意长。
匣中宝剑作雷吼，神物那得终摧藏。
君不见昔时东都宗大尹，义感百万虎与狼，疾危尚念起击贼，大呼过河身已僵。
寄陆同府
杨公远（宋代）

忆昔轻舟衣锦还，青红旗帜满江边。
正逢时节梅将潦，又见池江柳欲绵。
千古棠阴思召伯，一封芝诏下尧天。
行看大展经纶手，霖雨苍生四海传。
南山罗汉赞十六首
黄庭坚（宋代）

四十九年大教主，波旬请故入涅盘。
佛身常寻法界住，非其境界故不见。
未法众生蒶福田，众魔染衣汗戒律。
稽首那迦住世间，令我常生遇佛想。
朝中措（和刘左史光祖人日游南山追和去春词韵）
魏了翁（宋代）

天公只解作丰年。不相冶游天。小队春旗不动，行庖晚突无烟。

吟须捻断，寒炉拨尽，雁自天边。唤起主人失笑，寒灰依旧重然。|<公所论圣忌日事凡历二十年，而所上疏亦半年余才见施行，故云>|
元夕 其一
方岳（宋代）

团蒲曲几雪鬅鬙，寒入青灯澹似僧。只有梅花一林月，酒杯诗笔已无能。
书事
刘克庄（宋代）

市朝无处避喧啾，思驾飞车事远游。
古志曾云寿多辱，前贤亦说耄宜休。
愈诃彼佛为夷鬼，跖骂吾师作盗丘。
安得海波都变酒，洗空开辟以来愁。
题驾临李谪仙二像
楼钥（宋代）

不有风流贺季真，更谁能识谪仙人。
金龟换酒今何在，相对画图如有神。
哭刘咏道
薛师石（宋代）

案上韩文与杜诗，小斋閒澹亦相宜。
人怜贫病忧无计，自说文相乐未涯。
礼合古初山友哭，袝从先世夕郎知。
生平直谅嗟往，不哀辞是诔辞。
真珠帘（近雅轩即事）
张炎（宋代）

云深别有深庭宇。小帘栊、占取芳菲多处。花暗水房春，润几番酥雨。见说苏堤晴未稳，便懒趁、踏青人去。休去。且料理琴书，夷犹今古。

谁见静里闲心，纵荷衣未葺，雪巢堪赋。醉醒一乾坤，任此情何许。茂树石床同坐久，又却被、清风留住。欲住。奈帘影妆楼，翦灯人语。
后土夫人
蜀宫群仙（唐代）

偶引群仙到世间，熏风殿里醉华筵。

等闲贪赏不归去，愁杀韦郎一觉眠。
【仙吕】赏花时_风情春透天
乔吉（元代）

风情
春透天台醉碧桃，月满云窗听紫箫。莺燕友凤鸾交。幽期密约，不许外人瞧。
【幺】打不觉头毒如睡马杓，粘随风絮沾如肉膘胶。藤缠葛数千遭，把丽春园缠倒，吓的那贩茶客五魂消。
【赚煞】我是个锻炼成的铁连环，不比您捻合就的泥圈套。挣么快的锋芒怎敢犯着，小厮扑如何敢和我换交？伏唇枪舌剑吹毛，不是我骋麄豪。强霸着月夜花朝，围你在垓心里怎地逃？若不纳降旗受缚，肯舒心伏弱，敢教点钢锹劈碎纸糊锹。
睡鞋儿
双凤衔花宫样弯，窄玉圈金三寸悭。绿窗静翠帘闲。似锦鸳日晚，并宿向雕阑。
【幺】多管是露冷苍苔夜气寒，暖透凌波罗袜单。听宝钏响珊珊，藉王建儿般冰腕，用纤指将绣帮儿弹。
【赚煞】髻绾倚风鬟，脸衬秋莲瓣，险花晕了懵腾醉眼，见非雾非烟帘影间。映秋波两叶春山，几时配玉连环？看他些绿僽红僝，殢煞春娇夜未阑。投至香消烛残，比及雨收云散，我向怀儿中直揣得那对底儿干。
春夜温故六言二十首
刘克庄（宋代）

拔舌犯世深忌，枕肱夸师绪言。
徂徕生为鬼怪，伊川死尚还魂。
闻南阳吕谏议长逝
郑獬（宋代）

子文三仕去何频，一卧南阳竟没身。
明主自应容直道，皇天何没杀忠臣。
拄天力屈空留草，贯日心存不化尘。
黄壤不知人世没，为君恸哭楚江滨。
拄杖歌
陆游（宋代）

道人四壁空无有，一炷清香闲袖手。
床边独有拄杖子，疾病相扶真我友。
禅房按膝秋听雨，野店敲门暮赊酒。
畏途九折历欲尽，世上谁如君耐久？老矣更踏千山云，何可一日无此君？归来灯前夜欲半，露柱说法君应闻。
次韵和秀上人长安寺居言怀寄渚宫禅者
郑谷（唐代）

旧斋松老别多年，香社人稀丧乱间。出寺只知趋内殿，

闭门长似在深山。卧听秦树秋钟断，吟想荆江夕鸟还。

唯恐兴来飞锡去，老郎无路更追攀。
宫词 其一三一
花蕊夫人徐氏（唐代）

金章紫绶选高班，每每东头近圣颜。才艺足当恩宠别，只堪供奉一场闲。
临江仙·送钱穆父
苏轼（宋代）

一别都门三改火，天涯踏尽红尘。依然一笑作春温。无波真古井，有节是秋筠。
惆怅孤帆连夜发，送行淡月微云。尊前不用翠眉颦。人生如逆旅，我亦是行人。(尊 同：樽)
和徐之才喜雨
冯山（宋代）

悯雨何须事祷祈，霈然未足便晴晖。润通垄亩麦禾起，香遍园林樱笋肥。

浮藻水生鱼聚戏，落花泥熟燕交飞。民谣已洽丰年望，惟恐使车将北归。
次韵杨尚书立春
魏了翁（宋代）

帽屋钗梁剪彩新，谁知井底及池濒。
只从阳月方中日，已作明年第一春。
春晚郊行 其二
卫宗武（宋代）

步屧出郊原，家家春满门。斜阳芳草岸，流水落花村。

露叶梅藏子，云根竹长孙。东君老仍媚，犹有野芳存。
阮郎归（了生朝）
李处全（宋代）

佳人偏爱菊花天。玉钗金附蝉。歌声缥缈紫云边。博山沈水烟。

须斗酒，泛觥船。乃翁能百遍。高堂此会看年年。夜深人醉眠。
友人惠芍药并青梅一枝偶成三绝 其一
葛胜仲（宋代）

窥园记我分名卉，大似梁园重锦红。自愧江淹才已尽，却须还与主人翁。
岳州夜坐
张说（唐代）

炎洲苦三伏，永日卧孤城。赖此闲庭夜，萧条夜月明。

独歌还太息，幽感见馀声。江近鹤时叫，山深猿屡鸣。

息心观有欲，弃知返无名。五十知天命，吾其达此生。
宿何山孙氏竹轩观张安国题壁因用其韵
王十朋（宋代）

往来真个及瓜期，见竹还思种竹时。今日赋诗添旧集，明朝不是楚东诗。
昼坐闻墙外人声殊败幽思戏作
陆游（宋代）

老人气衰凋发齿，岁月翩翩来有几？晨兴食米不一溢，日课读书犹十纸。
虽云喧寂无二观，终嫌蜩蚻喧吾耳。
亟起振衣欲出门，赤日当空汗如洗。
拨灰未炷瓦炉香，汲井先换铜匜水。
也胜太史落南时，短檠夜对屠牛机。
挽蔡文叔
王柏（宋代）

南风之薰兮五弦绝，可以解愠兮忧心益惙。
念寓形於溟涬兮，藐一沤之起灭。
前乎数千年之名世兮，后方来而未歇。
往者不我留兮，来者不我接。
何彼顽之弗夭兮，而独萎乎此哲。
非夫人之立极兮，凛世路之迫阨。
惟圣斯恻兮，建学校以寿吾道之脉。
士不可辱兮又焉可杀，孰悟我圣明兮几袭秦之乱辙。
我公之忠愤贯日兮，所以疾驱而朅朅。
一去国兮一阴方猾，再去国兮重阴栗烈。
鄙夫熟视兮，壮群邪之蟠结。
目断留田兮，歌南风之阕。
七禽咏 早耕早布
刘学箕（宋代）

早耕早布，节物如流春色暮。金房土瘠无稻田，布耕播种种何处。

一春焦涸旱无雨，麦穗藏头犹未吐。麦穗不吐人不忧，粟田再种秋可收。

只愁夏料欠输纳，悍吏坐门官不休。
解舟 其二
释绍嵩（宋代）

落日放船好，长河水接天。远林翻急吹，孤棹正悠然。

风搅平云阵，波轻片雪连。前村鸦噪断，极目仰联翩。
寄徐季秉
阮阅（宋代）

小窗杯酒恨匆匆，别后谁来旅梦中。
寒食东风归去后，寻盟须过蒜山东。
题范乌程松桂亭
陈棣（宋代）

谁云宰邑难，宰邑有真乐。
但知弦歌趣，永谢尘劳缚。
琴堂吏惊散，昼日垂朱箔。
烧香对棐几，文史资优学。
一洗朱墨昏，至味非糟粕。
范公今循良，一同聊笑谑。
回视卓鲁辈，政可束高阁。
苕溪古侯邦，繁庶类京洛。
壮哉万户邑，何异逢盘错。
公来省其俗，治剧操至约。
政成日有余，空庭可罗雀。
西园久弃置，疏町走芒屧。
经营四顾间，得地平如削。
筑堂号松桂，轩槛敞寥廓。
虽无松桂阴，胸中自丘壑。
况逢贤使君，成有新诗落。
异时采歌谣，持用献木铎。
赠仙居宰陈述古 其一
郑穆（宋代）

我爱仙居宰，隆时起四方。青衿游户闼，逢掖在轩堂。

自昔风蛮貊，于今邑校庠。贺衙闻劝学，耆耋涕彷徨。
寄题胜因环翠亭二首 其二
释德洪（宋代）

万身高节清癯老，四座飞檐寒影间。门外黄尘吹鬓者，有谁见此坐看山。
次韵次卿约寻梅二绝 其一
周紫芝（宋代）

拟摘寒梢一点春，佩囊无句久生尘。寻花会得王郎意，应为江梅似玉人。
李氏山房藏书记
苏轼（宋代）

象犀珠玉怪珍之物，有悦于人之耳目，而不适于用。金石草木丝麻五谷六材，有适于用，而用之则弊，取之则竭。悦于人之耳目而适于用，用之而不弊，取之而不竭；贤不肖之所得，各因其才；仁智之所见，各随其分；才分不同，而求无不获者，惟书乎？

自孔子圣人，其学必始于观书。当是时，惟周之柱下史老聃为多书。韩宣子适鲁，然后见《易》《象》与《鲁春秋》。季札聘于上国，然后得闻《诗》之风、雅、颂。而楚独有左史倚相，能读《三坟》《五典》《八索》《九丘》。士之生于是时， 得见《六经》者盖无几，其学可谓难矣。而皆习于礼乐，深于道德，非后世君子所及。自秦汉以来，作者益众，纸与字画日趋于简便。而书益多，士莫不有，然学者益以苟简，何哉？余犹及见老儒先生，自言其少时，欲求《史记》《汉书》而不可得，幸而得之，皆手自书，日夜诵读，惟恐不及。近岁市人转相摹刻诸子百家之书，日传万纸，学者之于书，多且易致，如此其文词学术，当倍蓰于昔人，而后生科举之士，皆束书不观，游谈无根，此又何也？

余友李公择，少时读书于庐山五老峰下白石庵之僧舍。公择既去，而山中之人思之，指其所居为李氏山房。藏书凡九千余卷。公择既已涉其流，探其源，采剥其华实，而咀嚼其膏味，以为己有，发于文词，见于行事，以闻名于当世矣。而书固自如也，未尝少损。将以遗来者，供其无穷之求，而各足其才分之所当得。是以不藏于家，而藏于其故所居之僧舍，此仁者之心也。

余既衰且病，无所用于世，惟得数年之闲，尽读其所未见之书。而庐山固所愿游而不得者，盖将老焉。尽发公择之藏，拾其余弃以自补，庶有益乎！而公择求余文以为记，乃为一言，使来者知昔之君子见书之难，而今之学者有书而不读为可惜也。
临江仙 其五 唾壶红玉
钱孟钿（清代）

宝辂迎来天上，清风暗送香尘。绛纱初试臂痕新。

双啼红玉箸，绛剪碧云春。

花压六宫梦晓，芳菲谱入针神。嫣然一笑沐君恩。

敢矜补衮力，聊备卷衣人。
朝玉阶
沈宛（清代）

惆怅凄凄秋暮天。萧条离别后，已经年。乌丝旧咏细生怜。

梦魂飞故国、不能前。

无穷幽怨类啼鹃。总教多血泪，亦徒然。枝分连理绝姻缘。

独窥天上月、几回圆。
北归至庐陵过州学前记认旧游叹同舍之半不在
曾丰（宋代）

久落殊乡今始回，学门未改旧崔嵬。
交游髭鬓绿成白，斋馆檐崔朱上煤。
同舍无多登仕路，连年已半入泉台。
阍人怪我面尘土，不道功名心亦灰。
吴城山祠读苏东坡石砮文
唐文凤（明代）

儋耳归来思不群，衣冠洗尽瘴烟氛。质坚已出鼋鼍窟，制古犹存蝌蚪文。

肃慎远遗知后学，荆梁入贡记前闻。摩挲石刻沉吟久，渔笛声中日又曛。
安抚陈侍郎宴曾提刑乐语
郑霖（宋代）

恰好莺花一半春，福星相会赣江滨。
丈人师吉符前谶，肤使心同扫旧尘。
看剑引杯宜酩酊，轻裘缓带倍精神。
从今净洗天河甲，有诏催归两重臣。
朱头塞
程虞卿（清代）

晓发牛头塞，轻车择路行。风声号大壑，云势压长城。

荒驿三年梦，征人万里情。飘零余一剑，珍重寄平生。
宿古峰驿诗四首
郭印（宋代）

崎岖戴月上层峰，拟借空山一夜风。
爽气袭人衾簟冷，炎天此地即仙宫。
又题山寺二首 其一
陈渊（宋代）

云间初日惨无光，天外归鸿岂恋行。短景去人如掣电，不应留滞野梅香。
铜雀台
吕阳（明代）

珠帘穗帐等风流，歌吹犹闻溺妓舟。曹氏帝王何足齿，独传佳话与箜篌。
观楚上人陈处士夜棋
赵湘（宋代）

对局清宵解客醺，坐窥玄妙杳难群。
势侵孤烛和秋冷，声隔高梧带雨分。
关外散飞星出汉，水边斜起雁穿云。
无人得见争先意，时被西林宿鸟闻。
晚兴
陆游（宋代）

壮游车辙遍天涯，晚落农桑不自知。
许国虽坚身遽老，读书未自眼先衰。
云深岭路樵归晚，雨细江亭渡发迟。
一事犹堪慰孤寂，锦囊倾倒有新诗。
登上封三绝
胡寅（宋代）

北斗回杓正指西，丹梯从此与天齐。
为君挹注银潢水，一洗人间火宅迷。
喜迁莺·情缠识缚
张继先（宋代）

情缠识缚，欢时人不悟，酒中真乐。纵欲招愆，迷心失行，却道为他狂药。须信醉舞狂歌，也有良知真觉。无倚泊。任暖气同流，三关三络。落魄。清闲客。醉乡深处，风月长酬酢。空花消亡，光明显露，人我自皆忘却。不问市酝村醪，尽可浅斟低酌。从鄙薄。竞口口谈醒，言言成错。
玉蝴蝶（五之四·仙吕调）
柳永（宋代）

误入平康小巷，画檐深处，珠箔微褰。罗绮丛中，偶认旧识婵娟。翠眉开、娇横远岫，绿鬓亸、浓染春烟。忆情牵。粉墙曾恁，窥宋三年。

迁延。珊瑚筵上，亲持犀管，旋叠香笺。要索新词，殢人含笑立尊前。接新声、珠喉渐稳，想旧意、波脸增妍。苦留连。凤衾鸳枕，忍负良天。
登平陆北回瞰陕城奉寄李八太学士使君二十二
司马光（宋代）

汉家二千石，体望几来尊。
况复严徐客，从前益稷孙。
公侯贵不绝，礼乐器常存。
符竹临分陕，声光应列藩。
亲闱先契重，子舍近交敦。
柏垄依仁域，棠阴接故园。
怀归聊露请，予告辱推恩。
荷祋烦疆候，停车下郡门，
帷廧纷大馆，驺骑屈朱轓。
不以黎苗待，还将自味论。
森罗牢礼重，灭裂俗仪烦。
霜霁威严息，春生笑语温。
草微侵碧甃，尘不染华轩。
日影摇云栋，风痕过玉樽。
落尘歌迥出，激楚袖双翻。
雅戏象交扃，珍肴熊芦蹯。
河梁俄首路，汾曲访吹埙。
举手辞双戟，腾装改北辕。
乌飞城树晓，雁泊野芜喧。
耿耿清标阔，涔涔宿酒昏。
百蟋萦阪道，数里豁川原。
跋马风烟外，依稀鼓吹喧。
雨中幸锡山园林
玄烨（清代）

澹冶青山色，幽探傍晓来。烟笼岩下竹，雨洗石边苔。

断续听啼鸟，飘摇惜落梅。胸襟原浩荡，随意坐亭台。
谢春谷畀地
刘克庄（宋代）

当年草草掩泉扃，家集年深失坎铭。
后裔浇松难盥荐，先君易箦尚丁宁。
诰频燎土知天定，笏已堆床见地灵。
便筑精庐陈像设，大书山券刻碑厅。
微似锥刀亦苦争，使君诺重万金轻。
希夷不以山分客，太傅曾将墅乞甥。
季世炎凉几市道，古人生死见交情。
与公到老宜同社，倡率乡人逊畔耕。
雨后海珠登眺 其一
李义壮（明代）

梦回残月转长廊，何处僧归半夜航。水色不随山色改，风声偏助雨声狂。

依依鹈鸊栖林樾，个个芙蓉隔石塘。幽兴杳然从此远，不堪渔笛起沧浪。
和汪子渊桂花一绝
杜范（宋代）

姮娥剪綵压群芳，一夜秋风入酒囊。薰彻醉魂清入骨，敢言天下更无香。
汴河
汪遵（唐代）

隋皇意欲泛龙舟，千里昆仑水别流。

还待春风锦帆暖，柳阴相送到迷楼。
和鲜于子骏益昌官舍八咏 山斋
苏辙（宋代）

平地厌喧嚣，虚斋上山足。
萧条远城市，坡陁富林麓。
简书日填委，杖屦每幽独。
岂无山中士，高卧白茅屋。
逢人默无语，长啸响崖谷。
此室庶可招，夜月相従宿。
薄倖 韩景图话女郎絮絮题壁事，为填此词
刘嗣绾（清代）

谢家人杳，讶壁上、香名谁扫。记细语、一星星絮，小立夕阳魂悄。

恁因缘、剩粉零烟，年年留伴花风袅。早千叠柔肠，十分痴梦，锁断画廊春晓。

重唤起杨枝恨，想白傅、清歌多少。怅红情绿意，闲悰无分，鬓丝几日吹残了。

湖山缥缈。便同心、结就西陵，何处逢苏小。愁他归路，一碧芳塘萍绕。
贺陈仲思
邓深（宋代）

中鹄知谁好，烹鱼始认名。
报公勤有子，似我懒无甥。
何日亲相见，因风且寄声。
泥金闻喜处，樽酒俗同倾。
荠馄饨
洪咨夔（宋代）

嫩斸苔边绿，甘包雪裹春。
萧家汤是祖，束叟饼为邻。
混沌函三极，冲和贮一真。
日斜摩腹睡，自谓葛天民。
挽文丞相
黄继善（宋代）

三百馀年乐育恩，晚从科目得斯人。
崎岖岭海期年国，零落毡毛万死身。
诸葛未亡犹有汉，包胥欲泣更无秦。
挑灯忼慨歌梁父，鬓发萧森戄鬼神。
戏题
陆游（宋代）

走马平欺刺绣坡，放船横截乱丝涡。从来倚个心平稳，遇险方知得力多。
临安别余求之
裘万顷（宋代）

长安车蓋喜如云，邂逅惟君是故人。
风月满怀情洒落，珠玑撒纸句清新。
携来客里一尊酒，洗尽湖边十里尘。
富贵功名丈夫事，别离无用泪沾巾。
赋新繁周表权如诏亭
陈昂（宋代）

封典宠岩穴，褒言华日星。
其谁尽如诏，何暇更名亭。
公昔善教子，家传惟治经。
当年云榜揭，今日玺书形。
籍已贵同省，坐应尝隔屏。
公馀褫簪綍，彩服戏家庭。
张恶子庙
李商隐（唐代）

下马捧椒浆，迎神白玉堂。如何铁如意，独自与姚苌。
空山吟十咏有序 其七 高士峰
王渐逵（明代）

解徂归来万劫空，小山兰桂已成丛。逢人不识秦居士，只向溪头问紫峰。
八六子 其二 游康山，同吴天篆、潘原白
董元恺（清代）

问康山。重门窈窕深藏，曲巷回环。正路转层台百折，堂开峰顶三楹，萧然掩关。

良朋缓步跻攀。绕郭帆云樯影，隔江雾髻云鬟。恰三月烟花，短垣纵目，万家楼阁，小亭徙倚，又见槛内名葩婀娜，枝头好鸟绵蛮。

客心闲。解衣坐啸忘还。
苏幕遮
韩仙姑（宋代）

不忧贫，不恋富。大悟之人，开着波罗铺。内有真如无价实，欲识真如，正照菩提路。

贪爱心，须除去。清净法身，直是堪凭据。忍辱波罗为妙药，服了一圆，万病都新愈。
沔县道傍见民舍偶作
童轩（明代）

几家同住一孤村，绿树团阴半掩门。莫道野人生事少，晓晴篱落散鸡豚。
爱月
梅尧臣（宋代）

终夜每爱月，见月常苦稀。
不雨即云晦，何能揽光辉。
傥有一夕明，岂畏露湿衣。
素娥领玉兔，孤寡命亦微。
堂堂罕开耀，多是半掩扉。
曾负万家望，空是随人归。
一岁复一岁，白发思钓矶。
春日即事
姚合（唐代）

春来眠不得，谁复念生涯。夜听四邻乐，朝寻九陌花。

轻烟浮草色，微雨濯年华。乞假非关病，朝衣在酒家。
即事言怀
翁卷（宋代）

赋得拙疎性，合令纵踪赊。
相亲惟野客，所论是诗家。
听雨眠僧屋，看云立钓槎。
秋来有新句，多半为黄花。
子野惠竹𪕋有感而赋二绝
徐鹿卿（宋代）

玉局诗中曾识面，小山书后忽题名。鸱夷混沌俱惭逊，更胜河豚大瘦生。
挽奉议刘公度四首
陈棣（宋代）

挂冠神武赋归欤，旋捧恩纶赐佩鱼。
谁谓桑榆将暮景，骈来庆事萃门闾。
再用韵
辛弃疾（宋代）

欲把身心入太虚，要须勤着净工夫。
古人有句须参取，穷到今年锥也无。
木芙蓉
舒岳祥（宋代）

溪山潇洒最宜秋，缓步何须百尺楼。
乱后见花如故旧，老来得尺更风流。
幽荪暗折谁知处，好鸟一啼人举头。
欲对黄花开口笑，茫然消息也堪愁。
洞仙歌 戊申上元阴雨示桢百云臣青际
陈维崧（清代）

春阴春雨，把碧天偷换。赢得情思冻云懒。料高楼、小市火树银花，都不见，有也无人寻玩。

狂朋应似我，手撚玉梅，低叹心头旧愁满。早瞢腾孤睡，笑逐钿车，人影乱、拾得遗钗一半。

更灯灺鸡鸣梦回来，空斜压衾窝，孜孜细看。
立秋月夜
范成大（宋代）

已放新凉入簟纹，更驱馀溽避炉薰。穿云竹月时时见，咽露莎蛩院院闻。

稍喜雪山无斥堠，但虞烟驿有移文。行藏且付蘧蘧梦，明发还亲雁鹜群。
和韵问魏石川疾 其三
何梦桂（宋代）

灵山何许问巫凡，狭地知难旋舞衫。枕上病虽忧白傅，床前教肯愧陈咸。

君宜借力宽诗课，我亦埋头事药椷。种朮养凫随分足，岂因富贵堕涎馋。
秋夕池上
宋庠（宋代）

月御横霄陆，溪楼敞夕霏。神龟荷里宿，仙骥露中飞。

屏箑风摧暑，攀条客念归。冶城空极望，忧乐意多违。
咏史
徐俯（宋代）

楚汉分争辨士忧，东归那复割鸿沟。郑君立义不名藉，项伯胡颜肯姓刘。
八月三日夜作
白居易（唐代）

露白月微明，天凉景物清。草头珠颗冷，楼角玉钩生。

气爽衣裳珠，风疏砧杵鸣。夜衾香有思，秋簟冷无情。

梦短眠频觉，宵长起暂行。烛凝临晓影，虫怨欲寒声。

槿老花先尽，莲凋子始成。四时无了日，何用叹衰荣。
过雁
张元升（清代）

远渡湘江水，来悲海国秋。几重黄叶路，万里晓霜愁。

片影迷寒月，孤声落暮楼。西风正萧瑟，对汝泪堪流。
直舍之西植竹两业经岁甚茂
孔武仲（宋代）

去岁披云自访寻，交加绿玉已成林。
肯随春圃群芳老，喜对秋庭数亩阴。
巴峡庐峰声淅沥，渭川斜谷气萧森。
轩窗咫尺收佳趣，不负东南万里心。
洪文惠盍簪帖赞
岳珂（宋代）

公作隶古，与先汉侔。
发为书翰，顺涂挟辀。
公相孝宗，曾不少留。
归安一丘，始终休休。
我护淮饷，祖公前修。
登华信亭，步得江楼。
摩挲石题，瞻睇银钩。
风静鹊巢，月明沙鸥。
意公其来，偕造物游。
迹则不磨，心兮焉求。
巡社纪事
谭垣（清代）

凌晨赴茄藤，绕社乔木古。宿鸟鸣高枝，疏花缀深圃。

番众拥我前，衣被半蓝缕。升堂细咨询，一一诉贫苦。

众番叩头说，番愚为人侮。我谓番本愚，圣朝所安抚。

谁欤或侮之，我能为尔剖。慎勿学奸刁，贫苦乃自取。

老番共点头，少番首亦俯。开道至再三，不觉日亭午。
读子厚李华释氏二碑作
林希逸（宋代）

佛学纷纷半是非，若为疑议到昌黎。柳推性善碑南岳，华指心昌传左溪。

有诞有微须自别，或排或赞总非迷。痴人但道书皆好，读得明时论易齐。
希之小扇
韩淲（宋代）

野水寒烟洗岸沙，萧萧风苇净霜华。无人独立飞来鹭，冷落心情一倍加。
江上有怀上官良
严羽（宋代）

忆君怅不乐，立马大江边。塞雁来无际，惊沙度飒然。

客心悬日夜，书札断云天。莫作青山老，空为人所怜。
玉女摇仙佩 咏水仙花和蘧庵先生原韵
陈维崧（清代）

海国春深，洞天日晚，飘下几枝仙蕊。望去疑无，看来入画，朵朵风前拥髻。

欲取馀花比。奈绯桃绿柳，大都难似。髣髴是、楚天如梦，湘水如苔，月明千里。

有三两鲛人，群弄明珠，淩波游戏。今夜空廊单枕，酒冷香焦，忽堕花前閒泪。

忆得年辰，那家庭院，细雨帘垂丁字。人与花同倚。

说不尽此夜，一栏空翠。谁信道、画楼天远，绿窗人去，看花长恁恹恹地。

料花也、旧情还记。
句
邓羽（明代）

忘情消白日，高卧看青山。
贺新郎 其八 送金粟省亲归梁溪
龚鼎孳（清代）

下直缣囊卷。正梧阴、日斜人散，篆烟风遣。江上白云游子梦，几载青衫常泫。

千百结、银蛾缠茧。归到洞庭霜乍落，看橘盈、怀袖寒香浅。

温凊暇，彩衣展。

岂须名就亲方显。趁高秋、鳞松虬曲，珠泉帘扁。手进晨葩鸡黍洁，绝胜杞根花犬。

料衰病、欢然扶免。自昔英才公府掾，每起家，台阁谙朝典。

裙屐习，早除剪。
染丝上春机
李贺（唐代）

玉罂汲水桐花井，茜丝沈水如云影。
美人懒态燕脂愁，春梭抛掷鸣高楼。
彩线结茸背复叠，白袷玉郎寄桃叶。
为君挑鸾作腰绶，愿君处处宜春酒。
相和歌辞。王昭君
崔国辅（唐代）

汉使南还尽，胡中妾独存。紫台绵望绝，秋草不堪论。
玉楼春·惊沙猎猎风成阵
元好问（金朝）

惊沙猎猎风成阵，白雁一声霜有信。琵琶肠断塞门秋，却望紫有知远近。
深宫桃李无人问，旧爱玉颜今自恨。明妃留在两眉愁，万古春山颦不尽。
浣溪沙
薛昭蕴（唐代）

红蓼渡头秋正雨，印沙鸥迹自成行，整鬟飘袖野风香¤

不语含嚬深浦里，几回愁煞棹船郎，燕归帆尽水茫茫。

钿匣菱花锦带垂，静临兰槛卸头时，约鬟低珥算归期¤

花茂草青湘渚阔，梦馀空有漏依依，二年终日损芳菲。

粉上依稀有泪痕，郡庭花落欲黄昏，远情深恨与谁论¤

记得去年寒食日，延秋门外卓金轮，日斜人散暗销魂。

握手河桥柳似金，蜂须轻惹百花心，蕙风兰思寄清琴¤

意满便同春水满，情深还似酒杯深，楚烟湘月两沉沉。

帘外三间出寺墙，满街垂柳绿阴长，嫩红轻翠间浓妆¤

瞥地见时犹可可，却来闲处暗思量，如今情事隔仙乡。

江馆清秋缆客船，故人相送夜开筵，麝烟兰焰簇花钿¤

正是断魂迷楚雨，不堪离恨咽湘弦，月高霜白水连天。

倾国倾城恨有馀，几多红泪泣姑苏，倚风凝睇雪肌肤¤

吴主山河空落日，越王宫殿半平芜，藕花菱蔓满平湖。

越女淘金春水上，步摇云鬓佩鸣珰，渚风江草又清香¤

不为远山凝翠黛，只应含恨向斜阳，碧桃花谢忆刘郎。
赠袁陟
苏轼（宋代）

是身如虚空，万物皆我储。
胡为强分别。
百金买田庐。
不见袁夫子，神马载尻舆。
游于无何有，一饭不愿余。
官湖为我池，学舍为我居。
何以遗子孙，此身自蘧蒢。
薰风暗杨柳，秋水净芙蕖。
应观我知子，不怪子知鱼。
从宴桃花园咏桃花应制（本赵彦昭诗）
赵彦伯（唐代）

红萼竞燃春苑曙，zv茸新吐御筵开。

长年愿奉西王宴，近侍惭无东朔才。
登宿觉庵
徐照（宋代）

雨过山庵树色鲜，江城四月尚衣绵。
本来行饭尝新茗，又得凭栏看插田。
绣释迦像并十八罗汉赞 第十三因羯陀尊者
释德洪（宋代）

情无住著，袒而凭几。侍僧击磬，狻猊卧戏。石屏倚天，下迸流水。

水声触眼，石光到耳。
宿凤翔天柱寺穷易玄上人房
李洞（唐代）

天柱暮相逢，吟思天柱峰。墨研青露月，茶吸白云钟。

卧语身粘藓，行禅顶拂松。探玄为一决，明日去临邛。
题郪县郭三十二明府茅屋壁
杜甫（唐代）

江头且系船，为尔独相怜。云散灌坛雨，春青彭泽田。

频惊适小国，一拟问高天。别后巴东路，逢人问几贤。
迟子润不至
杨毓秀（清代）

岁除寄我病中书，相约寻春过敝庐。迟尔不来春欲暮，可曾病敝岁俱除。

雨寒邃谷莺声寂，花落清江水涨初。几日侯芭能载酒，元亭惆怅子云居。
宿洛都门
张乔（唐代）

山川马上度边禽，一宿都门永夜吟。

客路不归秋又晚，西风吹动洛阳砧。
古心斋为朱鉴子明赋
朱晞颜（宋代）

世俗相诟病，美刺非妍媸。纡徐极狡好，肮脏多瑰奇。

我面宁似子，子我不自知。至哉虚灵中，有物窈莫推。

羊狠类渥丹，麟绂生蒙倛。圣狂惟自克，是故几于危。

尧舜去已远，厥鉴犹可师。明德始自明，令闻日四驰。

咨嗟今之人，方寸有险夷。作诗以铭子，聊用自解颐。
三月晦宿长平驿偶成二首 其一
郑旻（明代）

平川渺渺带重冈，秦赵当年此战场。坑火几随尘劫尽，夕流犹自咽衡漳。
句
周存孺（唐代）

指下黄金星未曙，七条弦上夜乌啼。
天门泛月赠胡鸿石年兄
陈迪纯（明代）

宵深坐觉江声咽，点点渔灯半明灭。天门中断碧崔嵬，迥合奔明百潆折。

蜿蜒佳气誇金陵，六代精灵恣豪杰。山水离奇似傲人，披云灿锦如攒列。

昔有骚人字谪仙，登临不禁澜翻舌。余友方之正复多，澹月疏风兴不竭。

景迫心花一怒开，小言大言皆叫绝。试置一篇峰最巅，应识峨眉天半雪。
周子益年八十赴殿
戴复古（宋代）

七尺渔竿八十翁，钓丝轻袅荻花风。
功名未遂英雄老，人道磻溪即个中。
紫君林
赵蕃（宋代）

箨脱始犹青，粉滋旋变紫。
斩伐不须加，森然自堪倚。
过永福精舍有怀仲白二首
刘克庄（宋代）

求福招提小步廊，忆携诗卷共追凉。
年来行处常迂路，才近君家即断肠。
烟雨楼
李丹（宋代）

乾坤交泰气氤氲，烟雨标名望意云。自是圣时多瑞霭，莫疑蛮徼有妖氛。
赋里人亭前三立石
周南（宋代）

昔人藏巧拙，收拾收亭云。
雨溜漫天凿，年侵见石心。
支撑非尔力，秉执俨如临。
亦有浑浑气，唯嗟骨未任。
九日青阳道中呈张主簿
喻良能（宋代）

重阳时候在青阳，野店山肴对举觞。
菊蕊半开簪鬓好，橘包初破噀人香。
西风有意吹纱帽，细雨无情湿锦障。
但得一樽相对饮，不须更问是他乡。
和陶渊明归田园居六诗
陈造（宋代）

半生冒吏尘，初不一日娱。
往往清夜梦，悠然系林墟。
已办二顷清，更有三亩居。
养鱼近传诀，种桑不论株。
呼儿计曩昔，屈信果何如。
不复首尾畏，形泰神裕馀。
枝筇莎径和陶渊明归田园居六诗微，枕书竹牖虚。
日用食眠尔，外此一事无。
掩卷
毛珝（宋代）

盈箱积案欲何如，误尽苍生半属渠。陆贽外谁无负学，皋陶前属读何书。

凿开素朴惟三画，斲碎真淳遂五车。安得六经行世外，民风尽返结绳初。
金铜仙人辞汉歌
李贺（唐代）

魏明帝青龙元年八月，诏宫官牵车西取汉孝武捧露盘仙人，欲立置前殿。宫官既拆盘，仙人临载，乃潸然泪下。唐诸王孙李长吉遂作《金铜仙人辞汉歌》。

茂陵刘郎秋风客，夜闻马嘶晓无迹。
画栏桂树悬秋香，三十六宫土花碧。
魏官牵车指千里，东关酸风射眸子。
空将汉月出宫门，忆君清泪如铅水。
衰兰送客咸阳道，天若有情天亦老。
携盘独出月荒凉，渭城已远波声小。
阙题 其二
曹楙坚（清代）

春草凄以碧，春花无限红。一江归梦里，双鬓客愁中。

近辈文章少，吾曹身世同。蓬山应可到，且莫去匆匆。
题阳人城
吕温（唐代）

忠驱义感即风雷，谁道南方乏武才。

天下起兵诛董卓，长沙子弟最先来。
寒食 其五
吕本中（宋代）

松坞云窗睡足时，溪藤闲展试毛锥。薄才岂敢追能事，寒食江村合有诗。
拟古诗二十首 其二十
杨起元（明代）

明月何皎皎，当轩照我怀。中夜不能寐，揽衣起徘徊。

精神倏飞越，上上从姑台。台上一月悬，与此同光辉。

敛襟下帘栊，流光暗相随。
偈一百二十首 其三十
释怀深（宋代）

心境顿消融，方明色与空。欲识本来体，海里使风山上船。
渡越
释元肇（宋代）

半月金陵路，今朝渡浙河。回头吴岫在，到耳越音多。

贺监湖边柳，右军池上鹅。宛然风物在，人事几消磨。
潘少白前岁惠予零陵石一片方不及尽而文理巧
舒岳祥（宋代）

白云际天隅，峰峰争秀出。
浩浩水石滩，归鸟时灭没。
我欲茅三间，巢此重叠峰。
我欲舟一叶，钓此苍茫中。
君从何处得此石，千岩万壑在方尺。
李成范宽格深秀，关仝荆浩骨峭特。
殆非一人之所能，欲穷其源不可得。
君言此物出零陵，远近来去皆天成。
是中能著元次山，刻诗勒颂留孱颜。
后来柳子曾作守，铭记摹写无遗闲。
二子去后精魄在，文章散落水石间。
鬼神往往窃余巧，戏弄笔墨留斑斑。
赠我以作书砚屏，林风石月秋冷冷，
萧斋静对如有聆。元子柳子突出也大奇，
今日之事我为之。
吊熊飞将军六首 其二
彭絅（明代）

血战江城万鼓催，悲风特地起泉台。从前富贵称廊庙，此日纲泉系草莱。

铜岭夜残鸡舌远，曲江秋晚鹤声哀。山堂集取蝉蛙语，狐笔他年一例裁。
初入二里
文同（宋代）

树色交山色，蝉声杂水声。
客怀殊不倦，信马此间行。
临江仙（高平调）
张先（宋代）

自古伤心惟远别，登山临水迟留。暮尘衰草一番秋。寻常景物，到此尽成愁。

况与佳人分凤侣，盈盈粉泪难收。高城深处是青楼。红尘远道，明日忍回头。
清江引·梦回昼长帘半卷
钱霖（元代）

梦回昼长帘半卷。门掩荼縻院，蛛丝挂柳棉，燕嘴粘花片，啼莺一声春去远。
留题罗汉院愚轩
吕南公（宋代）

纷纷伪饰日，愚者乃贤欤。好丑知谁论，文章亦漫书。

蚁来方弃智，匠去莫寻樗。秪有閒风月，经过未忍疏。
再用廷尉之子京兆君韵西台又曰冯台
王世贞（明代）

卜筑初成万象开，高风不让景夷台。九峰云气时时合，三泖波光面面来。

共道将军人似树，宛然仙尉市名梅。澜狂柱屹当年事，感旧怀贤首重回。
送道澜上人还天界
胡奎（元代）

道澜上人好文采，舌如波澜性如海。犀牛扇子破多时，留得千年公案在。

别峰禅老日边来，金襕照日天花开。皎如一片秋水镜，置在七宝青莲台。

室中弟子多闻道，见性无如道澜早。结社曾邀陶令过，论诗每爱支郎好。

飘然飞锡向何方，第一禅林古道场。且对黄花谈般若，更留数日过重阳。
沈道院有水墨壁画奇笔也惜其穷年无赏之者贾
陈师道（宋代）

壁间水墨画，为尔拂尘埃。
草树精神出，溪山气势回。
路从沙觜断，人自渡头来。
莫怪知音少，牙弦匣不开。
唐多令 京砚山望扬子江
薛斑（清代）

木落失山青。山高阻客行。行不尽、石径崚嶒。京砚山前聊憩足，风凛冽，客衣轻。

白雁叫苍冥。清霜点鬓星。袅孤烟、沙迹寒汀。遥望江边知不远，还绕过，润州城。
收景初贬所书
唐庚（宋代）

信断常怀信断忧，得书还有得书愁。未应宿业都相似，总为饶声不肯休。

见说胸中养云梦，莫将皮里贮阳秋。而翁有道知兴废，不患无词诣播州。
咏怀
何其厚（明代）

小摘园蔬雅自供，官閒无禄好明农。巢林自分鸠营拙，度谷谁明鼠技穷。

抗迹烟霞任放浪，全生天地荷优容。萧萧四壁寒如水，嬴得休亭少过从。
过郑惠州墓 其一
徐熥（明代）

三尺孤坟倚翠微，行人到此泪沾衣。罗浮四百魂何在，华表千年鹤未归。

尘世功名悲薤露，空山松柏冷斜晖。每逢寒食倍惆怅，风落残花满路飞。
挽陈检□一首
刘克庄（宋代）

坊表犹元老，郊恩自复斋。
美材淹选部，拙宦忤铭台。
尚意冰衔改，安知玉树埋。
吾衰阻临穴，挽友想馀哀。
晓窗
魏源（清代）

少闻鸡声眠，老听鸡声起。
千古万代人，消磨数声里。
赠术者朱明远
曾丰（宋代）

挟术有如子，那须要我诗。
曲江何处住，全广是人知。
未宦中都者，犹期大贵谁。
今言他日验，人口胜于碑。
钓鱼
沈辽（宋代）

池上独垂钓，日斜含夕阴。游鱼方适意，微我亦无心。

投竿乃有获，顾女犹颠掷。脱钩舍之去，我与女偕适。
九月晦日逢苏昆圃
许印芳（清代）

苍凉风雨催秋去，黯淡江山送客来。纵酒追为重九会，望乡莫上最高台。

十觞茗艼歌钟阕，千里萧条战鼓哀。南木溪头氛祲满，故园黄菊为谁开？
阌乡旅夜
王禹偁（宋代）

行尽两京路，将登六里山。
全家空酒泪，知是几时还。
戊子元旦
钱澄之（清代）

晓色荒荒氛祲浓，杉关何计一丸封！半年常见双峰火，三户重销五夜烽。

城上乌啼稀击柝，帐中儿醉不闻钟。残生敢问绸缪计，好去寻山趁短筇。
送蔡子木守衡州
王世贞（明代）

少年为郡肃清修，京洛相携赋壮游。一去蔡邕谁倒屣，可堪王粲独登楼。

插天衡岳层层碧，绕郭湘江细细流。莫向秋风悲日远，长沙今得比中州。
田家 其一
华岳（宋代）

十幅生绡一墨池，尽收好景入屏帏。
会须少缓丹青笔，更倩牧童横笛归。